Guvernul reduce taxele judiciare de timbru pentru divorț și partaj. Care sunt situațiile menționate în lege
Guvernul a aprobat în şedinţa de joi reducerea nivelului taxelor judiciare de timbru în unele situaţii referitoare la divorţ şi partaj.
Cabinetul Ciolacu a modificat şi completat OUG nr. 80/2013 privind taxele judiciare de timbru şi OUG nr. 51/2008 privind ajutorul public judiciar în materie civilă.
Potrivit unui comunicat al Guvernului, se va reduce la jumătate nivelul taxelor judiciare de timbru în cazul partajului propriu-zis, indiferent de modalitatea de realizare a acestuia, la valoarea masei partajabile, precum şi în cazul bunurilor supuse partajului, al creanţelor pe care coproprietarii le au unii faţă de alţii, născute din starea de proprietate comună.
Totodată, acţiunile şi cererile introduse la instanţele judecătoreşti se taxează în funcţie de valoarea bunurilor, prin aplicarea unui procent cuprins între 1% şi 8%.
"În prezent, acţiunile şi cererile evaluabile în bani, introduse la instanţele judecătoreşti, se taxează astfel: până la valoarea de 500 lei - 8%, dar nu mai puţin de 20 lei; între 501 lei şi 5.000 lei - 40 lei + 7% pentru ce depăşeşte 500 lei; între 5.001 lei şi 25.000 lei - 355 lei + 5% pentru ce depăşeşte 5.000 lei; între 25.001 lei şi 50.000 lei - 1.355 lei + 3% pentru ce depăşeşte 25.000 lei; între 50.001 lei şi 250.000 lei - 2.105 lei + 2% pentru ce depăşeşte 50.000 lei; peste 250.000 lei - 6.105 lei + 1% pentru ce depăşeşte 250.000 lei", se arată în comunicat.
De asemenea, se reduc la jumătate taxele judiciare pentru acele situaţii de divorţ în care cererea vine din partea aceluia dintre soţi a cărui stare de sănătate face imposibilă continuarea căsătoriei.
"O reducere similară se va aplica şi pentru alte cereri care nu sunt accesorii unei cereri de divorţ şi au ca obiect stabilirea locuinţei copilului, exercitarea autorităţii părinteşti, cheltuieli de creştere şi educare a copilului, etc.", se explică în comunicat.
Sursa: Agerpres
Dată publicare:
23-05-2024 16:38